登翅頭山題儼公石壁
作者：包融
朝代：唐

paragraphs: 晨登翅頭山，山曛黃霧起。
却瞻迷向背，直下失城市。
暾日銜東郊，朝光生邑里。
掃除諸煙氛，照出衆樓雉。
青爲洞庭山，白是太湖水。
蒼茫遠郊樹，倏忽不相似。
萬象以區別，森然共盈几。
坐令開心胸，漸覺落塵滓。
北巖千餘仞，結廬誰家子。
願陪中峯遊，朝暮白雲裏。